《与太常丞丁晦甫》
宋代·敖陶孙

负昔尝为李公客，坐觉金气肃东南。
鉤间棘句护帖妥，独立却视何巘巘。
此公行世有步里，十不五试惊愚凡。
尺书飞出岷峨西，每沐问讯相雕鑱。
向来思贤实微尚，梦濯杜老百花潭。
环英玉蕊媚初服，风日清美生妍酣。
直言李公似杜公，前者何愧后何惭。
今来划逢丁太常，目所未接心已甘。
孤标出林唳霜鹘，健论转海驱风帆。
张旜万里足骑壮，富公所说惟饥馋。
国中何自得吾兀，尊足乃为公所贪。
承郎曹司略清贵，龙鸾犠象劳所监。
工歌韶頀未敢请，前有琴瑟纷相参。
据梧枝策了自解，箭锋一语渠谁谙。
世间声利大苇箔，置身各自萦蚕蚕。
一闻解缚脱躯命，往往唶舌徒婀媕。
千人万人声一概，请听野老真常谈。
捐身大是守身橛，阅世当求出世衔。
君今气色日日上，岁晚能同弥勒龛。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。